b'\n_START_ARTICLE_\nSkeletor\n_START_SECTION_\nLuominen\n_START_PARAGRAPH_\nSkeletorin loi alun perin Mattelin taiteilija Mark Taylor. Taylor loi hahmon ensimm\xc3\xa4isen version kehitt\xc3\xa4m\xc3\xa4ns\xc3\xa4 Torak-sankarihahmon rinnalle jo vuonna 1979, jolloin h\xc3\xa4n ei viel\xc3\xa4 ty\xc3\xb6skennellyt Mattelille. Taylor oli piirt\xc3\xa4nyt vastaavia luurankomaisia piirteit\xc3\xa4 omaavia hahmoja jo 1970-luvun alussa._NEWLINE_Siirrytty\xc3\xa4\xc3\xa4n Mattelin taiteilijaksi Taylor loi hahmon nimelt\xc3\xa4\xc3\xa4n Demo Man, joka jalostui lopulta Skeletoriksi. Mattelin veist\xc3\xa4j\xc3\xa4 Tony Guerrero valmisti Taylorin luoman hahmon vahanukeksi. Kun Skeletor jalostettiin toimintafiguuriksi, hahmosta muokattiin tavanomaisempi, yksinkertaisempi ja monik\xc3\xa4ytt\xc3\xb6isempi, ja Mattel kierr\xc3\xa4ttikin Skeletorin toimintafiguurin mallin vuonna 1982 Pahuuden taistelijoihin kuuluneelle Mer-Manille.\n_START_SECTION_\nHahmon historia\n_START_PARAGRAPH_\nSkeletor on lihaksikas sinert\xc3\xa4v\xc3\xa4 humanoidi, jolla on purppuran v\xc3\xa4rinen huppu kellert\xc3\xa4v\xc3\xa4n p\xc3\xa4\xc3\xa4kallon p\xc3\xa4\xc3\xa4ll\xc3\xa4. Skeletor on mustaa taikuutta k\xc3\xa4ytt\xc3\xa4v\xc3\xa4 velho, ja h\xc3\xa4n kantaa mukanaan tuhonsauvaa, jonka k\xc3\xa4rjess\xc3\xa4 on p\xc3\xa4ssinkallo. Ensimm\xc3\xa4isiss\xc3\xa4 tarinoissa He-Manin voimamiekka oli jaettu kahteen puoliskoon. Toisen piti hallussaan He-Man ja Skeletor etsi toista tai silloin t\xc3\xa4ll\xc3\xb6in piti hallussaan toista puoliskoa. H\xc3\xa4n yritti ep\xc3\xa4toivoisesti saada haltuunsa molemmat puoliskot, jonka my\xc3\xb6t\xc3\xa4 Skeletor saisi mahtavia voimia hallitakseen Harmaakallolinnaa. My\xc3\xb6hemmiss\xc3\xa4 tarinoissa k\xc3\xa4sitett\xc3\xa4 miekan kahden puoliskon voimasta j\xc3\xa4tettiin pois. (Samaa juonta k\xc3\xa4ytettiin my\xc3\xb6s Filmationin vuonna 1981 aloittamassa sarjassa Blackstar). Skeletorin tavoitteena on my\xc3\xb6s valloittaa Harmaakallolinna, jotta saisi selville sen muinaiset salaisuudet, joiden avulla h\xc3\xa4nest\xc3\xa4 tulisi voittamaton. Harmaakallolinnan salaisuuksien avulla Skeletor voisi hallita koko Eterniaa. Alkuper\xc3\xa4isess\xc3\xa4 sarjassa Skeletorin sanottiin olevan ilke\xc3\xa4 demoni Infinita-nimiselt\xc3\xa4 Eternian sisarplaneetalta. My\xc3\xb6hemmin Mattel, yhdysvaltalainen leluvalmistaja, vihjaa, ett\xc3\xa4 Skeletor oli ennen Keldor-niminen mies ja Kuningas Randorin veli, kun taas vuonna 2002 tehdyss\xc3\xa4 He-Man ja Universumin valtiaat -uusioversiossa mainitaan, ett\xc3\xa4 Skeletor olisi Kuningas Randorin velipuoli. The Mike Young Productions -animaatiostudio vahvistaa, ett\xc3\xa4 Skeletor oli ennen Keldor-niminen mies, eik\xc3\xa4 h\xc3\xa4n ole mink\xc3\xa4\xc3\xa4nlaista sukua Kuningas Randorille.\n_START_SECTION_\nMasters of the Universe (1987)\n_START_PARAGRAPH_\nVuonna 1987 ensi-iltansa saaneessa Cannon Filmsin elokuvassa Masters of the Universe Skeletoria esitti Frank Langella. Hahmo oli elokuvassa muutettu uhkaavammaksi ja vakavammaksi kuin esimerkiksi 1980-luvun animaatiosarjassa. Frank Langella oli rooliinsa valmistautuakseen katsonut animaatiosarjan jaksoja ja kysynyt lapsiltaan neuvoja Skeletorin olemukseen liittyen. _NEWLINE_Elokuvassa Skeletor valloittaa P\xc3\xa4\xc3\xa4kallolinnan ja vangitsee Velhottaren, jonka j\xc3\xa4lkeen h\xc3\xa4n alkaa ime\xc3\xa4 itseens\xc3\xa4 Velhottaren el\xc3\xa4m\xc3\xa4nvoimaa saadakseen itselleen jumalaisen voiman. Skeletorilla oli elokuvassa hahmolle tunnusomaisen purppuran v\xc3\xa4risen vaatetuksen sijaan kokomusta kaapu._NEWLINE_Masters of the Universe -elokuva menestyi heikosti, mutta Langella sai sek\xc3\xa4 fanien ett\xc3\xa4 kriitikoiden keskuudessa arvostusta roolistaan Skeletorina, ja h\xc3\xa4nen osuuttaan elokuvassa on pidetty er\xc3\xa4\xc3\xa4n\xc3\xa4 sen parhaimmista puolista. Langella on my\xc3\xb6hemmin itse kertonut Skeletorin roolin olleen er\xc3\xa4s h\xc3\xa4nen suosikkirooleistaan omalla n\xc3\xa4yttelij\xc3\xa4nurallaan.'